Et hus på Strandvejen i Lønstrup er i tidsrummet fra midnat og til i morges klokken 06.00 blevet påkørt af en bil. Ifølge vagtchef ved Nordjyllands Politi Karsten Højrup Kristensen er der husets nordlige del, der er blevet ramt. - Der er sket skader på bygningen - ikke voldsomme, men der er noget isolering, der er synlig efter påkørslen. Og der lå efterladt et sidespejl og noget glas på stedet, siger Karsten Højrup Kristensen. Han forklarer, at politiet har sikret genstandene og forsøger at få identificeret bilen, som har ramt huset. - Det er muligvis en spritbilist, der i løbet af natten ikke helt har kunnet styre bilen, siger Karsten Højrup Kristensen. Der var efter politiets foreløbige oplysninger ingen beboere i huset, da det blev ramt, eller også har de ikke bemærket påkørslen. Politiet hører gerne fra vidner, der har set eller hørt noget i Lønstrup i nat i forbindelse med påkørslen af huset. Politiet kan kontaktes på 114.
Politiet søger vidner til påkørsel af hus på Strandvejen i Lønstrup.